Document ID: 32006D0797

KOMISIJAS LĒMUMS
(2006. gada 22. novembris)
par amonija sulfamāta, heksakonazola, nātrija tetratiokarbonāta un 8-hidroksihinolīna neiekļaušanu Padomes Direktīvas 91/414/EEK I pielikumā un atļauju atsaukšanu augu aizsardzības līdzekļiem, kuru sastāvā ir šīs aktīvās vielas
(izziņots ar dokumenta numuru K(2006) 5535)
(Dokuments attiecas uz EEZ)
(2006/797/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), jo īpaši tās 8. panta 2. punkta ceturto daļu,
tā kā:
(1)
Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šās direktīvas I pielikuma sarakstā neiekļautas aktīvās vielas, kas jau ir pieejamas tirgū divus gadus pēc izziņošanas dienas, kamēr minētās vielas pakāpeniski pārbauda atbilstīgi darba programmai.
(2)
Komisijas Regulās (EK) Nr. 451/2000 (2) un (EK) Nr. 1490/2002 (3) ir noteikta Direktīvas 91/414/EEK 8. panta 2. punktā minētās darba programmas otrā un trešā posma īstenošanas kārtība. Tām aktīvajām vielām, kuru sakarā iesniedzējs nepilda savus pienākumus saskaņā ar minētajām regulām, netiks veikta ne dokumentācijas pilnīguma pārbaude, ne tās izvērtēšana. Noteiktajā termiņā nav iesniegta pilnīga dokumentācija par amonija sulfamātu, heksakonazolu, nātrija tetratiokarbonātu un 8-hidroksihinolīnu. Tātad nav pierādīts, ka pieteiktajos lietošanas apstākļos augu aizsardzības līdzekļi, kuru sastāvā ir šīs aktīvās vielas, vispārīgi atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām. Līdz ar to šīs aktīvās vielas nav iekļaujamas Direktīvas 91/414/EEK I pielikumā un dalībvalstīm jāatsauc visas atļaujas augu aizsardzības līdzekļiem, kuros ir šīs vielas.
(3)
Tām aktīvajām vielām, par kuru atļaujas atsaukšanu iepriekšējais paziņojums ir bijis pirms neilga laika, pašreizējo krājumu realizācijai, glabāšanai, laišanai tirgū un lietošanai ir lietderīgi paredzēt papildlaiku, kas nepārsniegtu divpadsmit mēnešus, lai pašreizējos krājumus varētu izmantot ne vairāk kā vienā veģetācijas periodā. Ja ir paredzēts ilgāks iepriekšējas paziņošanas laiks, tā beigu termiņu var saīsināt līdz augšanas perioda beigām.
(4)
Ir iesniegta un Komisijas un dalībvalstu ekspertu izvērtēta informācija par nātrija tetratiokarbonātu un 8-hidroksihinolīnu, kas pierādījusi, ka minētās vielas lietojamas arī turpmāk. Tādēļ pašreizējos apstākļos ir pamats ar stingriem nosacījumiem, kuru mērķis ir maksimāli samazināt risku, noteikt ilgāku laika posmu esošo atļauju atsaukšanai attiecībā uz ierobežotu izmantošanu, kas uzskatāma par būtisku un kam pašlaik nav efektīvas alternatīvas.
(5)
Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Amonija sulfamāts, heksakonazols, nātrija tetratiokarbonāts un 8-hidroksihinolīns nav iekļaujami Direktīvas 91/414/EEK I pielikumā.
2. pants
Dalībvalstis gādā:
a)
lai atļaujas izmantot augu aizsardzības līdzekļus, kuru sastāvā ir amonija sulfamāts, heksakonazols, nātrija tetratiokarbonāts un 8-hidroksihinolīns, tiktu atsauktas līdz 2007. gada 22. maijam;
b)
lai no 2006. gada 23. novembra augu aizsardzības līdzekļiem, kuru sastāvā ir amonija sulfamāts, heksakonazols, nātrija tetratiokarbonāts un 8-hidroksihinolīns, nepiešķirtu un nepagarinātu atļaujas saskaņā ar Direktīvā 91/414/EEK 8. panta 2. punktā paredzēto izņēmumu.
3. pants
1. Ar izņēmumu no 2. panta pielikuma B slejā minētās dalībvalstis ne ilgāk kā līdz 2010. gada 31. maijam drīkst C slejā norādītajām izmantošanas vajadzībām saglabāt atļaujas augu aizsardzības līdzekļiem, kuru sastāvā ir minētā pielikuma A slejā uzskaitītās vielas. Dalībvalsts, izmantojot pirmajā daļā paredzēto izņēmumu, nodrošina šādu nosacījumu ievērošanu:
a)
turpmāka izmantošana ir pieļaujama tikai tad, ja tā nekaitē cilvēku un dzīvnieku veselībai un nevēlami neietekmē vidi,
b)
tie augu aizsardzības līdzekļi, kas palikuši tirdzniecībā pēc 2007. gada 22. maija, ir jāpārmarķē tā, lai atbilstu ierobežotās izmantošanas nosacījumiem,
c)
veic visus riska samazināšanas pasākumus, lai mazinātu jebkuru iespējamo apdraudējumu,
d)
neatlaidīgi meklē alternatīvas šādai izmantošanai.
2. Attiecīgā dalībvalsts katru gadu līdz 31. decembrim informē Komisiju par pasākumiem, kas veikti, piemērojot 1. punktu, jo īpaši par darbībām, kas veiktas saskaņā ar a)-d) apakšpunktu.
4. pants
Jebkuram papildlaikam, ko dalībvalstis piešķir saskaņā ar Direktīvas 91/414/EEK 4. panta 6. punktu, ir jābūt iespējami īsam.
Ja atļaujas saskaņā ar 2. pantu atsauc ne vēlāk kā līdz 2007. gada 22. maijam, termiņš beidzas ne vēlāk kā 2008. gada 22. maiā.
Ja atļaujas saskaņā ar 3. panta 1. punktu atsauc līdz 2010. gada 31. maijam, termiņš beidzas ne vēlāk kā 2010. gada 30. novembrī.
5. pants
Šis lēmums ir adresēts dalībvalstīm.
Briselē, 2006. gada 22. novembrī

Labels: 3
6